Hof hoor man is gemartel om skuld te bekenDie landdroshof in Roodepoort. Foto: ANA. Zakhele Zondi, een van die mans wat saam met ŉ voormalige ANC-werknemer aangekla word van ŉ transitorooftog in Soweto, het Vrydag aan die Roodepoort-landdroshof gesê hy is aangerand en gedwing om skuld te erken. Zondi en sy drie medebeskuldigdes, Itumeleng Manama, Errol Velile Present (die ANC-werknemer) en Bheki Biyela, staan tereg op ŉ aanklag van roof met verswarende omstandighede in verband met ŉ transitorooftog in Dobsonville, Soweto, op 4 Julie. Meer as R250 000 is tydens die rooftog gesteel. Staatsaanklaer Paseka Tameli het tydens ŉ vorige hofverskyning van dié vier gesê die mans sal nou ook tereg staan op aanklagte van poging tot moord en die besit van vermoedelik gesteelde goedere. Die aanklag van poging tot moord is bygevoeg aangesien ŉ G4S-veiligheidswag tydens die transitorooftog in die kop geskiet is. Zondi het Vrydag aangevoer dat hy met ŉ vuurwapen op sy bors geslaan is en dat sy kop met ŉ plastieksak bedek is op die dag waarop hy in hegtenis geneem is. “Ek was moeg om gemartel te word; dis hoekom ek op die ou end ingestem het dat ek die rooftog gepleeg het,” het Zondi tydens sy aansoek om borgtog gesê. Volgens hom was sy beserings sigbaar toe hy die eerste keer in die hof verskyn het. Zondi het gesê hy en Present is neefs. Hy het geweier om vrae, soos hoe hy die ander twee beskuldigdes ken en wanneer laas hy Present gesien het voordat hulle in hegtenis geneem is, te beantwoord. Maroela Media het vroeër berig Bheki Cele, minister van polisie, het vroeër gesê Present, wat by Luthuli-huis gewerk het, word met minstens drie transitorooftogte verbind. Die saak is tot 31 Augustus uitgestel.